[bookmark: _GoBack]ผู้ว่าฯลพบุรี  นำหน่วยงานราชการ วางพวงมาลาถวายราชสักการะ น้อมรำลึกในพระมหากรุณาธิคุณ “สมเด็จพระศรีนครินทราบรมราชชนนี” เนื่องในวันคล้ายวันสวรรคต
เมื่อวันที่ 18 กรกฎาคม 2569 ที่ โรงเรียนเฉลิมพระเกียรติสมเด็จพระศรีนครินทร์ ลพบุรี ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี ตำบลศิลาทิพย์ อำเภอชัยบาดาล จังหวัดลพบุรี  นายวีรพงศ์ ฤทธิ์รอด ผู้ว่าราชการจังหวัดลพบุรี  นำส่วนราชการข้าราชการ ทหาร ตำรวจ ผู้แทนหน่วยงานภาครัฐและภาคเอกชน ตลอดจนประชาชนทุกหมู่เหล่า ร่วมพิธีวางพวงมาลาถวายราชสักการะ เนื่องในวันคล้ายวันสวรรคตสมเด็จพระศรีนครินทราบรมราชชนนี เพื่อรำลึกในพระมหากรุณาธิคุณที่ทรงมีต่อพสกนิกรชาวไทย 
สมเด็จพระศรีนครินทราบรมราชชนนี หรือ สมเด็จย่า ทรงมีพระคุณอเนกอนันต์ต่อพสกนิกรชาวไทยทุกหมู่เหล่า ทรงมีความห่วงใยในความเจ็บป่วยและความทุกข์ยากของประชาชนเสมอมา อีกทั้งมีความสนพระทัยในกิจการด้านพยาบาล ทรงห่วงใยสุขภาพเด็ก ผู้สูงอายุ นอกจากนี้ยังทรงสนพระทัยในงานด้านสาธารณสุขและทันตสาธารณสุขด้วย ทรงจัดหน่วยแพทย์เคลื่อนที่ (พอ.สว.) เป็นหน่วยแพทย์ปฏิบัติงานให้ราษฎรที่อยู่ในท้องที่ห่างไกลให้ได้รับการรักษาจากแพทย์ ทรงมีความห่วงใยตำรวจตระเวนชายแดน และโครงการของมูลนิธิอื่น ๆ ของพระองค์อีกมากมาย โดยเฉพาะอย่างยิ่งด้านการศึกษา พระราชทานพระราชทรัพย์เพื่อสร้างโรงเรียนกว่า 185 แห่ง ทรงรับโครงการของโรงเรียนตำรวจตระเวนชายแดนไว้ในพระราชูปถัมภ์ฯ นับเป็นคุณูปการยิ่งต่อพสกนิกรชาวไทยตลอดมา
โดยตลอดพระชนม์ชีพที่ผ่านมา พระองค์ทรงดำรงไว้ซึ่งความมีพระเมตตาต่อพสกนิกรทุกหมู่เหล่าอย่างหาที่สุดมิได้ สมเด็จพระศรีนครินทราบรมราชชนนีเสด็จสวรรคตเมื่อวันที่ 18 กรกฎาคม พ.ศ.2538 รวมพระชนมายุ 94 พรรษา
ข่าว : สำนักงานประชาสัมพันธ์จังหวัดลพบุรี 
